**NACRT**

**ZAKON O STRUKTURNIM MJERAMA I DRŽAVNOJ POMOĆI U RIBARSTVU I AKVAKULTURI**

I. OPŠTE ODREDBE

Član 1

Ovim Zakonom utvrđuju se uslovi, način i dinamika sprovođenja mjera strukturne podrške u ribarstvu i akvakulturi, sistem upravljanja i kontrole sprovođenja strukturne politike, uslovi, način i dinamika sprovođenja mjera državne pomoći u ribarstvu i akvakulturi, kao i druga pitanja od značaja u dijelu finansijske podrške u ribarstvu i akvakulturi.

Član 2

 Strukturne mjere u ribarstvu i akvakulturi sprovode se radi smanjenja privrednih, socijalnih i teritorijalnih razlika u sektoru ribarstva i održivog upravljanja ribarstvom.

Član 3

 Sredstva za sprovođenje strukturnih mjera u ribarstvu i akvakulturi (u daljem tekstu: sredstva podrške) obezbjeđuju se iz sredstava Evropske unije, međunarodnih ugovora, donacija i Budžeta Crne Gore.

Član 4

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

Član 5

Pojedini izrazi upotrebljeni u ovom zakonu imaju sledeće značenje:

1. *Korisnik* – privredno društvo ili preduzetnik, odnosno drugo pravno ili fizičko lice koje se bavi ribarstvom, akvakulturom ili preradom proizvoda ribarstva i akvakulture i priznate organizacije proizvođača koje ispunjavaju uslove za dodjelu sredstava podrške, u skladu sa ovim zakonom, ili javni organ koji je korisnik podrške u smislu ovog zakona;
2. *Sektor ribarstva i akvakulture* - sektor privrede koji obuhvata sve aktivnosti proizvodnje, prerade i stavljanja na tržište proizvoda ribarstva ili akvakulture;
3. *Prioritet strukturne politike* – skup posebnih ciljeva kojima se ostvaruju opšti ciljevi strukturne politike u ribarstvu i akvakulturi;
4. *Projekat* – svaki projekat, ugovor, aktivnost ili skup projekata koje je odobrilo Upravljačko tijelo u skladu sa ovim zakonom;
5. *Višegodišnji program* – jedinstveni dokument koji sadrži odabrane prioritete i ciljeve koje je potrebno ispuniti uz pomoć mjera strukturne politike;
6. *Javna finansijska podrška* – svaka finansijska podrška iz budžeta nacionalnih ili lokalnih organa javne vlasti ili drugih javnih domaćih i stranih izvora, bilo da se radi o donacijama ili kreditnim sredstvima, te finansijska sredstva lokalnih samouprava;
7. *Mjere strukturne politike* – niz aktivnosti kojima je cilj sprovođenje područja prioriteta;
8. *NNN ribolov* – nezakoniti, neprijavljeni i neregulisani ribolov.

**II. STRUKTURNA FINANSIJSKA PODRŠKA U RIBARSTVU I AKVAKULTURI**

**Glavni prioriteti i ciljevi strukturne politike u ribarstvu i akvakulturi**

Član 6

Glavni prioriteti strukturne politike u ribarstvu i akvakulturi su:

* 1. podsticanje održivog ribarstva, te obnova i očuvanje vodenih bioloških resursa kroz sledeće posebne ciljeve:
1. jačanje privredno, socijalno i ekološki održivih ribolovnih aktivnosti,
2. povećanje energetske efikasnosti i smanjenje emisija CO2 zamjenom ili modernizacijom motora ribarskih plovila,
3. promocija prilagođavanja ribolovnog kapaciteta ribolovnim mogućnostima u slučajevima trajnog prestanka ribolovnih aktivnosti i doprinos primjerenom životnom standardu u slučajevima privremenog prestanka ribolovnih aktivnosti,
4. podsticaj efikasne kontrole u ribarstvu, uključujući borbu protiv NNN ribolova, kao i tačnost podataka za donošenje odluka i
5. doprinos zaštiti i obnovi vodenog biodiverziteta i ekosistema.
	1. podsticanje održivih aktivnosti akvakulture te prerade i stavljanja na tržište proizvoda ribarstva i akvakulture, čime se doprinosi sigurnosti snadbijevanja hranom, kroz sledeće posebne ciljeve:
		1. promocija održivih aktivnosti akvakulture, naročito jačanje konkurentnosti proizvodnje u akvakulturi, uz istovremeno osiguravanje dugoročne ekološke održivosti aktivnosti,
		2. promocija stavljanja na tržište, kvaliteta i dodatne vrijednosti proizvoda ribarstva i akvakulture, te prerada tih proizvoda.
	2. omogućavanje održive plave ekonomije u obalnim i kopnenim područjima, te podsticanje razvoja ribarskih i akvakulturnih zajednica, kroz sledeće posebne ciljeve:
		1. pružanje podrške aktivnostima koje doprinose omogućavanju održive plave ekonomije u obalnim i kopnenim područjima,
		2. podsticaj održivog razvoja ribarskih i akvakulturnih zajednica.

Član 7

Prioriteti i specifični ciljevi strukturne politike za određeni vremenski period utvrđuju se u skladu sa Nacionalnim strateškim planom razvoja akvakulture iz člana 8 ovoga zakona i Višegodišnjim programom za ribarstvo i akvakulturu iz člana 10 ovoga zakona.

**Nacionalni strateški plan razvoja akvakulture**

Član 8

Nacionalni strateški plan razvoja akvakulture (u daljem tekstu: Nacionalni plan akvakulture) donosi se radi ostvarivanja ciljeva i prioriteta u akvakulturi:

1) izgradnja otpornosti i konkurentnosti kroz:

* određivanje područja pogodnih za akvakulturu,
* pojednostavljenje regulatornog i administrativnog okvira,
* podršku edukacija o nadzoru bolesti i promociju istraživanja i inovacija o zdravlju životinja i javnom zdravlju,
* podršku planova prilagođavanja klimi i ublažavanja klimatskih uticaja,
* promociju organizacija proizvođača u akvakulturi,
* osiguranje sljedljivosti i digitalizacije kroz distributivni lanac,
* podržavanje diverzifikacije i dodavanja vrijednosti proizvoda,

2) učestvovanje u zelenoj tranziciji podsticanjem:

* razvoja ekološke efikasnosti,
* uključivanja svih ekoloških aspekata u akvakulturi,
* osiguravanja odgovarajućeg praćenja i izvještavanja o ekološkoj efikasnosti,
* istraživanja i inovacija o dobrobiti životinja

3) osiguranje društvene prihvaćenosti i informisanosti potrošača kroz:

* uključivanje svih zainteresovanih strana (proizvođača, trgovaca, nevladinih organizacija, medija),
* integraciju u lokalne zajednice,
* razvoj prikupljanja i praćenja podataka.

4) povećanje znanja i inovacija kroz:

* podržavanje saradnje i sinergije između javnih tijela, industrije, istraživačkih i obrazovnih institucija,
* podržavanje širenja informacija,
* prateće treninge.

Član 9

Nacionalni plan akvakulture posebno uključuje:

* + opis postojećeg stanja u akvakulturi,
	+ utvrđivanje prioriteta i ciljeva,
	+ definisanje aktivnosti i vremenskog okvira.

Predviđeni ciljevi i aktivnosti koristiće se u izradi Višegodišnjeg programa za ribarstvo i akvakulturu iz člana 10 ovog zakona te u pripremi mjera za korišćenje sredstava finansijske podrške.

Nacionalni plan akvakulture može se dopuniti ili izmijeniti u slučaju promjena koje imaju veliki uticaj na ono što je u planu predviđeno.

Nacionalni plan akvakulture donosi Vlada Crne Gore na predlog ministarstva nadležnog za poslove ribarstva i akvakulture (u daljem tekstu: Ministarstvo).

**Višegodišnji program za ribarstvo i akvakulturu**

Član 10

Višegodišnji program ribarstva i akvakulture (u daljem tekstu: Program) donosi se radi korišćenja sredstava za finansiranje mjera strukturne politike u ribarstvu i akvakulturi koji su odabrani za postizanje prioriteta i ciljeva iz člana 6 ovog zakona.

Osim mjera strukturne politike u ribarstvu i akvakulturi, u okviru Programa mogu se podržati i mjere tehničke pomoći namijenjene finansiranju aktivnosti u okviru sistema upravljanja i kontrole za sprovođenje Programa.

Program posebno sadrži:

* 1. pregled glavnih izazova, uzimajući u obzir:
* tržišne nedostatke,
* potrebe za ulaganjem, komplementarnost i povezanost sa drugim oblicima podrške,
* izazove utvrđene u relevantnim nacionalnim ili regionalnim strategijama, uključujući integrisani nacionalni energetski i klimatski plan,
* izazove u pogledu administrativnih kapaciteta i upravljanja, te mjere pojednostavljivanja,
* integrisani pristup u suočavanju sa demografskim izazovima, ako je relevantno,
* prethodno stečeno iskustvo,
* makroregionalne strategije i strategije morskih basena, ako je primjenljivo.
	1. analizu stanja, te utvrđivanje potreba koje zahtijevaju rješavanje uz vođenje računa o specifičnim potrebama ribolova plovilima do 10 m dužine preko svega,
	2. obrazloženje odabranih prioriteta i specifičnih ciljeva iz člana 6 ovog zakona, odabrane mjere strukturne politike za postizanje tih prioriteta i posebnih ciljeva, te njihovu usklađenost sa Nacionalnim planom akvakulture,
	3. za svaki prioritet, osim za tehničku pomoć, specifične ciljeve,
	4. za svaki specifični cilj:
* povezane vrste aktivnosti i njihov očekivani doprinos tim specifičnim ciljevima, makroregionalnim strategijama, ako je primjenljivo,
* pokazatelji učinka i pokazatelji rezultata sa odgovarajućim ključnim tačkama i ciljevima,
* glavne ciljne grupe,
* aktivnosti koje štite jednakost, uključenost i nediskriminaciju,
* oznaku specifičnih ciljanih područja, uključujući planirano korišćenje integrisanog teritorijalnog ulaganja, lokalnog razvoja vođenog zajednicom ili drugih teritorijalnih instrumenata,
* međuregionalne, prekogranične i transnacionalne akcije, gdje je relevantno,
* planirano korišćenje finansijskih instrumenata,
* vrste intervencija i indikativnu podjelu programiranih sredstava prema vrsti intervencije
	1. za svaki prioritet tehničke pomoći:
* povezane vrste radnji,
* pokazatelji učinka sa odgovarajućim ključnim tačkama i ciljevima,
* glavne ciljne grupe,
* vrste intervencija i indikativnu podjelu programiranih sredstava prema vrsti intervencije,
	1. finansijski plan predviđen za sprovođenje Programa, uključujući za svaki odabrani prioritet i specifični cilj,
	2. opis preduzetih aktivnosti za uključivanje relevantnih partnera u pripremu, sprovođenje i praćenje Programa,
	3. predviđeni pristup komunikaciji i vidljivosti Programa definisanjem njegovih ciljeva, zainteresovanih strana, načina komunikacije, uključujući uticaj društvenih medija, gdje je to prikladno, planirani budžet i relevantni pokazatelji za praćenje i evaluaciju,

* 1. informacije o tijelima za sprovođenje iz člana 12 ovog zakona i u slučaju tehničke pomoći, gdje je primjenljivo, o tijelima koja primaju sredstva za tehničku pomoć.

Program se po potrebi može dopuniti i/ili izmijeniti, uključujući i promjene vezane za Nacionalni plan akvakulture.

Program donosi Vlada Crne Gore na predlog Ministarstva.

Uslovi i kriterijumi za finansiranje, obaveze, prihvatljivi korisnici, finansiranje i način sprovođenja mjera strukturne politike iz Programa propisuju se pravilnikom koji donosi Ministarstvo.

**Sprovođenje mjera strukturne politike u ribarstvu i akvakulturi**

Član 11

Programom definisane mjere strukturne politike i finansijska sredstva za njihovo sprovođenje na godišnjem nivou tokom perioda trajanja Programa utvrđuju se Godišnjim programom/Budžetom za finansijsku podršku za svaku budžetsku godinu.

Godišnji program/Budžet donosi Vlada Crne Gore u skladu sa ovim zakonom i zakonom kojim se uređuje budžet Crne Gore.

Ministarstvo izrađuje godišnje izvještaje o sprovođenju mjera strukturne politike iz Godišnjeg programa/Budžeta i dostavlja ga Vladi na saglasnost do 31. marta tekuće godine za prethodnu godinu.

Izvještaj iz stava 4 ovog člana sadrži i ocjenu učinaka politike ribarstva i akvakulture za godinu na koju se odnosi.

**Sistem upravljanja i kontrole**

Član 12

Za upravljanje i kontrolu sprovođenja Programa određuju se sledeća tijela (u daljem tekstu: Tijela za sprovođenje):

a) Upravljačko tijelo kao tijelo zaduženo za upravljanje i kontrolu sprovođenja Programa,

b) Tijelo za ovjeravanje kao tijelo zaduženo za finansijsku funkciju sprovođenja Programa,

c) Tijelo za reviziju kao tijelo nadležno za reviziju sprovođenja Programa.

Tijela za sprovođenje iz stava 1 ovoga člana mogu delegirati obaveze iz svoje nadležnosti na jedno ili više posredničkih tijela, zadržavajući punu odgovornost za funkcije koje su delegirane na posrednička tijela.

Posrednička tijela iz stava 2 ovoga člana odgovorna su Tijelima za sprovođenje za obavljanje dodijeljenih funkcija.

Tijela za sprovođenje iz stava 1 ovog člana i njihove funkcije, odgovornosti i međusobne odnose utvrđuje Vlada Crne Gore na predlog Ministarstva.

**III. DRŽAVNA POMOĆ U RIBARSTVU I AKVAKULTURI**

**Pojam i predmet državne pomoći u ribarstvu i akvakulturi**

Član 13

Državna pomoć u ribarstvu i akvakulturi je svaka podrška koju davalac državne pomoći iz stava 2 ovog člana dodjeljuje korisniku u sektoru ribarstva i akvakulture u bilo kojem obliku koji narušava ili prijeti narušavanjem tržišne konkurencije davanjem prednosti određenim korisnicima ili stavljanjem u povoljniji položaj proizvodnje određene robe.

Davalac državne pomoći u ribarstvu i akvakulturi iz stava 1 ovog člana je Vlada Crne Gore, organi državne uprave, jedinice lokalne samouprave, kao i drugi organ ili pravno lice koje dodjeljuje ili planira dodjelu državne pomoći u ribarstvu i akvakulturi.

Korisnik državne pomoći u ribarstvu i akvakulturi je privredni subjekt u sektoru ribarstva i akvakulture koji prima državnu pomoć u smislu ovog zakona i iz njega proizašlih podzakonskih akata, nezavisno od oblika i namjene.

**Sprovođenje državne pomoći u ribarstvu i akvakulturi**

Član 14

Nadležno tijelo za uspostavljanje i sprovođenje sistema državne pomoći u ribarstvu i akvakulturi iz člana 13 ovog zakona je Ministarstvo.

Ministarstvo donosi Pravilnik o uspostavljanju i sprovođenju državne pomoći u ribarstvu i akvakulturi.

**Podrška ribarstvu i akvakulturi na lokalnom nivou**

Član 15

U okviru svojih razvojnih programa, jedinice lokalne samouprave mogu dodjeljivati podršku u sklopu mjera strukturne politike iz člana 10 ovog zakona, u skladu sa odredbama ovog zakona.

 Jedinice lokalne samouprave ne mogu finansirati mjere koje se zasnivaju na cijeni, količini, jedinici proizvodnje i/ili jedinici sredstava za proizvodnju.

 Jedinice lokalne samouprave za mjere iz svojih programa podrške ribarstvu i akvakulturi dužne su da zatraže prethodno odobrenje Ministarstva.

**IV. ZAJEDNIČKE ODREDBE O FINANSIJSKOJ PODRŠCI**

**Opšte obaveze korisnika**

Član 16

Korisnik ne smije davati netačne podatke u namjeri ostvarivanja prava na osnovu ovog zakona i propisa donijetih na osnovu njega.

Korisnik ne smije finansirati troškove koji se finansiraju kroz mjere podrške iz ovog zakona drugim oblikom javne finansijske podrške.

Korisnik je dužan da vrati sredstva dobijena na osnovu netačnih podataka i/ili ako su pribavljena suprotno ovom zakonu i propisima donešenim na osnovu njega.

U slučaju da korisnik ne vrati sredstva iz stava 3 ovog člana, dužan je da plati zakonske zatezne kamate u roku od 30 dana od pravosnažnosti rješenja kojim se korisniku nalaže povraćaj sredstava.

Korisnik koji nije Ministarstvu vratio sredstva iz st. 3 i 4 ovog člana nema pravo na isplatu novčane podrške utvrđene ovim zakonom do podmirenja nastalih novčanih obaveza.

Predmet podrške ostvaren mjerama strukturne politike prema odredbama ovog zakona i na osnovu njega donešenih propisa ne smije se prodavati, iznajmljivati ​​ili stavljati na korišćenje drugim pravnim ili fizičkim licima pet godina od posljednje uplate primljenih sredstava.

Izuzetno od odredaba stava 6 ovog člana, korisnik može, kao rezultat nepredviđenih okolnosti ili više sile, sprovoditi radnje iz stava 6 ovog člana, uz prethodno odobrenje Upravljačkog tijela.

Za dobijanje saglasnosti iz stava 7 ovog člana korisnik podnosi zahtjev u skladu sa pravilnikom iz člana 10 stava 6 ovog zakona, o čemu rješenjem odlučuje Upravljačko tijelo.

Odredbe ovog člana na odgovarajući se način primjenjuju i na državnu pomoć iz člana 13 ovog zakona.

**Opšte obaveze korisnika u pogledu kontrole**

Član 17

Svi korisnici podliježu inspekcijskom nadzoru u vezi sa obavezama koje proizilaze iz odredaba ovog zakona.

Svi korisnici nad kojima se obavlja kontrola moraju:

1) omogućiti rad službenika, te im na zahtjev dati potrebne podatke i dokumente, uključujući, po mogućnosti, njihove kopije ili pristup odgovarajućim bazama podataka, koje se moraju voditi i čuvati u elektronskom ili papirnom obliku;

2) omogućiti pristup svim djelovima prostora i svim vozilima koja se koriste u vezi sa skladišnim, prerađivačkim i maloprodajnim poslovima;

3) u svakom trenutku osigurati sigurnost službenih lica, te s njima aktivno sarađivati i pomagati im u obavljanju inspekcijskih poslova;

4) ne sprečavati, zastrašivati ​​ili ometati službenike u obavljanju njihovih dužnosti, niti podsticati druga lica da ih u tome sprečavaju, zastrašuju ili ometaju, te spriječiti druga lica da ometaju, zastrašuju ili ometaju službenike u obavljanju njihovih dužnosti;

5) ako je moguće, osigurati poseban prostor za sastanak s inspektorom / inspektorima / ovlašćenim licima za kontrolu.

Član 18

Nadzor nad sprovođenjem ovog zakona i propisa donijetih na osnovu ovog zakona vrši Ministarstvo.

Inspekcijski nadzor nad sprovođenjem ovog zakona vrši Ministarstvo preko inspektora za ribarstvo i poljoprivrednog inspektora.

Član 19

Pored ovlašćenja inspektora utvrđenih zakonom kojim je uređen inspekcijski nadzor, inspektor za ribarstvo i poljoprivredni inspektor ima ovlašćenje da:

1) provjerava tačnost dokumentacije i podataka na osnovu kojih je korisnik ostvario pravo na sredstva podsticaja;

2) provjerava da li korisnik sredstava podsticaja raspolaže predmetom sufinansiranja suprotno uslovima utvrđenim ovim zakonom;

3) prati ostvarivanje prava na sredstva podsticaja i namjensko korišćenje tih sredstava;

4) provjerava i druge uslove predviđene ovim zakonom.

Član 20

Pored upravnih mjera i radnji utvrđenih zakonom kojim je uređen inspekcijski nadzor, inspektor za ribarstvo i poljoprivredni inspektor je obavezan da preduzima i sljedeće upravne mjere i radnje:

1) naredi vraćanje sredstava podsticaja ukoliko korisnik raspolaže predmetom sufinansiranja suprotno uslovima utvrđenim ovim zakonom;

2) naredi vraćanje sredstava podsticaja koja su nenamjenski iskorišćena;

3) određuje i druge mjere i radnje u skladu sa zakonom.

**VI. KAZNENE ODREDBE**

Član 21

Novčanom kaznom u iznosu od 5.000 do 15.000 eura kazniće se za prekršaj pravno lice, ako:

ne dostavi ispravnu dokumentaciju i podatke za korišćenje sredstava podsticaja, namjenski ih ne koristi, finansira troškove drugim oblikom javne finansijske podrške i ne vrati iznos sredstava koji je primio na osnovu netačno prikazanih podataka, uvećan za iznos zatezne kamate, u propisanom roku određenom pravosnažnim rješenjem Ministarstva (član 16).

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 700 do 1.000 eura.

Za prekršaj iz stava 1 ovog člana kazniće se preduzetnik kaznom u iznosu od 4.000 do 5.000 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 1.500 do 2.000 eura.

**PRELAZNE I ZAVRŠNE ODREDBE**

Član 22

Nacionalni plan akvakulture iz člana 8 ovog zakona donijeće se u roku od tri godine od dana stupanja na snagu ovog zakona.

Program iz člana 10 ovog zakona donijeće se u roku od tri godine od dana stupanja na snagu ovog zakona.

Podzakonski akti za sprovođenje ovog zakona donijeće se u roku od dvije godine od dana stupanja na snagu ovog zakona.

Član 23

Ovaj zakon stupa na snagu osmog dana od dana objavljivanja u „Službenom listu Crne Gore“, a primjenjivaće se od 1. januara 2029. godine.

Član 24

Do stupanja na snagu uredbe iz člana 12 ovog zakona, Ministarstvo će djelovati kao upravljačko tijelo i kao posredničko tijelo upravljačkog tijela.

Unutrašnje uređenje jedinice Ministarstva koje će djelovati kao upravljačko tijelo i posredničko tijelo upravljačkog tijela iz stava 1 ovog člana, te njihove funkcije, odgovornosti i međusobne odnose propisuje Ministarstvo.